
Styrets beretning 2016




Klubben

Ljan Tennisklubb ble etablert 10. juni 1931. Klubbens anlegg er i Gladvollveien 21 og består av klubbhus/garderober, to Plexipave baner, to grusbaner og to minitennis baner samt en  redskapsbod.
 

Virksomhet

Klubben har totalt 156 medlemmer. Aktivt medlemskap gir rett til bruk av plexipave- og grusbanene i sommerhalvåret. Bruk av bobla forutsetter ikke medlemskap, men juniorer i fast trening kan disponere ledig bane. Medlemmer betaler en lavere pris for bruk enn ikke- medlemmer.
 
Klubben driver organisert treningsvirksomhet for mer enn 80 personer, fordelt på nybegynnere, juniorer og seniorspillere.
 
Viktige fokusområder for klubben siste år har vært; 
· Kontroll på medlemslister og faktureringsrutiner
· Løfte kvalitet på alle treningstilbud
· Økt fokus på søknader om midler fra ulike offentlige instanser

Dette har virkelig gitt gode resultater, og vi kan konstatere at klubben har kommet igjennom en vanskelig periode på en flott måte. Økonomien er styrket på alle områder, men det er spesielt arbeidet med å sikre offentlig tilskudd som har bidratt til et ekstraordinært godt resultat. 

Grundig arbeid med medlemslister har også vært nødvendig. Arbeidet har ført til en nedgang i antall medlemmer de siste 2 årene, men nedgangen har stabilisert seg. Fordelen er at alle vi pr i dag har på medlemslisten er aktive medlemmer i Ljan TK. For å få opp antallet medlemmer i klubben, har vi i 2016 vært aktive for å synliggjøre hvordan man melder seg inn i klubben og hvilket tilbud vi har. 

Våre 156 medlemmer er fordelt som følger. 25 familiemedlemsskap, 33 juniormedlemskap og 15 seniormedlemsskap.

Marius Damsleth benytter også sjansen til å takke for seg som formann i klubben. 


Økonomisk resultat

Klubben omsatte totalt for kr. 1.555.893,- hvilket er kr. 624.081,- mer enn i 2015.

Driftskostnadene utgjør i alt kr. 898.042,- mot kr. 822.694,- i 2015. Dette gir et driftsresultat på kr 657.851,-.

Inklusive rentekostnader viser årsresultatet et overskudd på kr. 634.164,-. Dette er kr. 702.664,- bedre enn budsjettert og kr 535.816,- bedre enn i 2015.

Balansen viser en totalkapital på kr. 1.388.950,- hvorav egenkapitalen utgjør kr. 1.206.837,-. Bankinnskudd var på kr. 606.335,- ved årsskiftet. 


Sportslig leder og Juniorkomiteen.

Junioraktiviteter:
Klubben har gjennom 2016 hatt rundt 70 barn på ukentlig trening i regi av tennis skolen. Trener for tennis skolen 2016 har som i tidligere år vært Luis Mikkelsen. 
Luis har klart å skape mye positivt engasjement og tennisglede hos barna. Noen spillere har startet med konkurransespilling og deltatt på minitennis turneringer (under 10 år) med gode resultater. Noen barn har også deltatt på landsturneringer under 12 år, også her med gode resultater. 
Det vil for 2017 bli tilrettelagt for flere som ønsker å spille turneringer. I klassen under 10 år er dette turneringer hvor alle «vinner» og er en fin start for de barna som ønsker å lære å konkurrere. I klassen under 12 år spiller en med full bane og med fulle sett. Avgjørende sett spilles som super tie-break som går opp til 10 poeng. 
Det ble i juni og august arrangert sommercampus med meget god deltagelse samt minitenniskurs for nybegynnere på forsommeren.
Tennis skolen har videreført tilbudet om søndagstrening gjennom høsten og vinteren 2016 med godt oppmøte fra både barn og voksne. Dette er et gratis tiltak for barna på tennis skolen. Tidligere aktive spillere i klubben har stilt som trenere på disse søndagene. Vi ser stor fremgang hos flere av barna og effekten av å trene 2 ganger pr. uke vises i barnas mestring. Vi kommer til å videreføre dette tilbudet også i 2017.
Vi har som mål for 2017 at flere av våre spillere skal delta på landsdekkende tennisturneringer i aldersgruppen 10 til 12 år

Senioraktiviteter: 
Det har i 2016 vært stor sportslig aktivitet på seniorsiden i Ljan Tennisklubb, og klubben har hatt suksess i turneringsspill. Klubben har to veteranlag for henholdsvis damer og herrer, og et nystartet herrelag som deltok i NM lag i fjerde divisjon.
Ljans veteranlag for menn gjorde det storveis i årets kretserie. De rykket opp fra 2. til 1. divisjon (øverste div). Damene holdt sin plass i 2.divisjon. Av enkeltresultater har Lars Pfister gjort det spesielt bra med 6 vunnede veteranturneringer + 1 C-turnering. Han avsluttet året rangert som nr.1 i 55-årsklassen.
 
Ljan TK sitt herrelag bet bra fra seg i fjerdedivisjon i NM for lag, og kunne feire opprykk til tredjedivisjon. Det blir spennende å se om laget kan avansere ytterligere divisjoner de neste årene. Deltagere på laget har vært; Karl Henrik Bredvold, Morten Breivik, Edgar Bruun, Teodor Eikeri, Alexander Skari, Lasse Ødegård og Marius Damsleth.

Gunnar Birkevold/Karl Henrik Bredvold


Anleggs- og boblekomiteen
Anleggs- og boblekomiteen gjennomførte vinteren 2015/ 2016 daglige kontrollrunder for å sjekke tilstanden på anlegget. I tillegg gikk senvinteren med til innkjøring av det nye anlegget. Justeringer på luftinntaket bedret temperaturstyringen betraktelig og anlegget fungerte stabilt frem mot bobledugnaden i april.
På bobledugnaden i september ble duken vasket før bobla ble satt opp. Ved juletider ble det gamle låssystemet i rondelldøra erstattet av sms-styrt låsesystem som gir mer oversiktlig og fleksibel adgangskontroll til anlegget.
Fra høsten 2016 ble det opprettet en utvidet gruppe med 17 anleggsvakter. Ukene gjennom vintersesongen fordeles mellom anleggsvaktene. Sjekkpunkter for vaktene er klubbhuset, bobla, driftssystemer (olje, drivstoff på aggregat, lufttrykk i bobla). Driftssystemet kan i tillegg kontrolleres via en app, og medlemmene utveksler erfaringer via en gruppe på Facebook. 
Anleggsvakter:
Steinar Aasen, Gunnar Birkevold, Karl Henrik Bredvold, Morten Brevik, Edgar Bruun, Marius Damsleth, Jarle Kvalsund, Karl Audun Lad, Reidar Lund, Dag Sandham, Alexander Skari, Morten Skjørtvedt, Christen Steenberg, Christian Ardelean, Andreas Van den Heuvel, Lasse Ødegård


Øvrige rutiner:
Anleggskomiteen klargjorde grusbanene til bruk for sommerhalvåret. Det medførte den sedvanlige valsingen og trekkingen av linjer, samt pålegging av grus. Banene var klargjorte i slutten av april. På tross av god hjelp til vanning av Rebecca Husveg, har vi fortsatt utfordringer med at linjene ikke fester seg skikkelig. Bedre rutiner for linjestrekking er nødvendig neste sesong. 
Banene ble stengt for sesongen i slutten av oktober.
Dag Sandham/ Andreas van den Heuvel

  
Rapport fra Huskomiteen
  
Vi har fått malt oppholdsrommet i kjelleren, samt gangen og veggene i trappa. Vi har også fått skiftet ut kraner på vaskene på de 3 toalettene. 
Alle dører innvendig i kjelleren, samt noen i 1 etg er byttet ut. Dette pga ødelagte og manglende dører. Vi har fått et mer moderne funksjonelt og innbydende klubbhus, noe en stadig økende aktivitet er et bevis på.
Oppgradering av møbler har det også vært, donert fra flere hold. Noe vi setter stor pris på.
Det er fortsatt stor interesse for leie av klubbhuset til ulike arrangement, barnebursdager, større jubileum, konfirmasjoner, juleselskap etc. Utleiedager er fredag til mandag. 
Vi har også fått faste leietakere inn i klubbhuset til stor glede for mange, YogaSyd. Her er det stort aktivitet tirsdag til torsdag. 
Komiteen har ellers stått for servering av vafler, pølser, kaker, kaffe og saft ved dugnader, i forbindelse med tennisens dag, samt andre arrangement.
Renhold er utført av Timian Husveg, Pernille Horntvedt og Emilia Eide.
Tove Ofstad



Komiteer og roller i Ljan Tennisklubb

Ljan Tennisklubb ønsker å takke alle som har bidratt inn i det arbeid som er lagt ned i klubben. Klubben har i 2016 hatt følgende aktive komiteer:

Anleggs- og Boblekomite, Dag Sandham og Andreas Van den Heuvel
Juniorkomiteen: Jarle Kvalsund og Gunnar Birkevold
Sportslig ansvar: Karl Henrik Bredvold og Marius Damsleth
Søknader og administrasjon: Nanny Eide og Karl Henrik Bredvold
Huskomiteen: Tove Ofstad 
Webkomite:  Lasse Ødegård

